**Savjetodavna preporuka- Zakazivanje termina e-aukcije prije dostave zapisnika s otvaranja ponuda**

**Pitanje ponuđača:**  
*„Može li termin za e-aukciju biti zakazan prije nego što su ponuđačima dostavljeni zapisnici s otvaranja ponuda?“*

**Preporuka Agencije:**

Shodno Zakonu o javnim nabavkama (“Službeni glasnik BiH”, br. 39/14, 59/22 i 50/24), (u daljem tekstu: Zakon) i Pravilnikom o uslovima i načinu korištenja e-aukcije (“Službeni glasnik BiH”, broj 80/23) redoslijed aktivnosti nakon otvaranja ponuda do održavanja e-aukcije je sljedeći:

1. Sastavljanje i dostavljanje zapisnika o otvaranju ponuda (u skladu sa članom 63. stav (6) Zakona), odmah ili najkasnije u roku od 3 dana od dana otvaranja.
2. Početna ocjena ponuda (u skladu sa članom 5. stav (1) Pravilnika o uslovima i načinu korištenja e-aukcije), koja uključuje:

– provjeru računske ispravnosti ponude,  
– po potrebi traženje objašnjenja neprirodno niske cijene,  
– utvrđivanje koji su ponuđači „prihvatljivi“ u skladu sa članom 65. Zakona.

1. Unošenje prihvatljivih ponuda u sistem e-Nabavke.
2. Zakazivanje e-aukcije u sistemu e-Nabavke (najmanje 48 sati prije održavanja)
3. Održavanje e-aukcije.

Agencija smatra da se zapisnik prvo dostavi ponuđačima u postupku javne nabavke, čije ponude su i otvorene na javnom otvaranju ponuda, a tek potom zakazuje e-aukcija. Ovo se temelji na načelu transparentnosti, načelu jednakog tretmana i obavezi pravovremenog informisanja u postupku javne nabavke.

**Savjetodavna preporuka u vezi ovjere izjava iz članova 45. i 52. ZJN – obaveza pečatiranja**

**Pitanje ponuđača:**  
*„Da li izjave o ispunjavanju uslova iz članova 45. stava (1) tačaka a) do d), te pisana izjava iz člana 52. stav (2) ZJN moraju biti ovjerene i pečatom ponuđača?“*

**Preporuka Agencije:**  
Član 45. stav (4) Zakona propisuje:

„Kandidat/ponuđač u svrhu dokaza o ispunjavanju uslova iz stava (1) ovoga člana dužan je dostaviti izjavu ovjerenu kod nadležnog organa, u obliku i na način koji podzakonskim aktom propisuje Agencija.“

Također, član 52. stav (10) Zakona propisuje:

„Svaki kandidat/ponuđač dužan je uz ponudu dostaviti i posebnu pisanu izjavu ovjerenu kod nadležnog organa da nije nudio mito niti učestvovao u bilo kakvim radnjama čiji je cilj korupcija u predmetnoj javnoj nabavci.“

Prema tome, izjave iz članova 45. i 52. Zakona moraju biti ovjerene kod nadležnog organa (općina, sud, notar) i iste nije potrebno ovjeravati pečatom ponuđača.